Nafarroako Parlamentuko Mahaiak, 2020ko urriaren 5ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Domingo González Martínez jaunak aurkeztutako galdera, Oinarrizko Osasun Laguntzako osasun etxeetan ekipamendu eta langile faltaren arazoa konpontzeko neurriei eta epeei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2020ko urriaren 5ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioari atxikitako foru parlamentari Txomin González Martínezek, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Osasuneko kontseilariak Legebiltzarraren Osoko Bilkuran erantzun dezan:

Osasuneko kontseilari Santos Induráin Ordunak orain dela zenbait aste iragarri zuen departamentuak zenbait neurri ezarri nahi zituela Oinarrizko Osasun Laguntzan eguneroko osasun laguntza leheneratzea ahalbidetzeko, COVID-19aren arreta bermatu bidenabar.

Halere, osasun etxeetatik heltzen zaigun informazioaren arabera, oraindik ere ez da ezarri honako ekipo hauek hobetzeko edota indartzeko neurririk: Telelaguntza ezarri da, beharrezkoak diren baliabide teknikoak eduki gabe (lineak saturatu egiten dira, edo aldiro erortzen dira).

• Telelaguntzak jardun asistentzialaren burokratizazioa dakar; halatan, plantillek erabilitako denborak eta ahaleginak ez dira erantzun asistentzialaren eraginkortasunaren mesedetan. 10 kontsultatik 3 soilik dira presentzialak, eta 7, berriz, telefono bidezkoak, oinarrizko osasun laguntza osorako kalkulatu den batez besteko gisa.

• Laneko protokoloek osasun etxeetako profesionalak (administrariak, erizainak, medikuak, gizarte-langileak) saturatu eta gainkargatzen dituzte.

• Plantillek egin duten gehiegizko ahalegina gorabehera, herritarren artean areagotu egin da asistentziarik ematen ez delako pertzepzioa eta, horrenbestez, herritarren nahigabea, zeinaren ondorioz sortzen baitira gatazkak eta tentsio-egoerak.

• Arreta burokratizatzean, administrazio-langileek lan-karga handiagoari egin behar diote aurre, eta horretarako kualifikatuta ez badaude ere, eginkizun eta ardura horiek esleitzen zaizkie.

Hori dela-eta, honako hau jakin nahi dut:

Osasun Departamentuak zer neurri, eta zer epetan, ezarriko ditu Oinarrizko Osasun Laguntzako osasun etxeetan ekipamendu eta langile faltaren arazoa konpontzeko?

Iruñean, 2020ko urriaren 1ean

Foru parlamentaria: Txomin González Martínez